57.

Følgende afsnit indsættes: »3.13 Investeringsstøtte med henblik på en varig genopretning 88. Medlemsstaterne kan overveje at støtte private investeringer som en stimulus til at afhjælpe det investeringsunderskud, der er opstået i økonomien som følge af krisen. En sådan stimulus kan fremme udviklingen af visse økonomiske aktiviteter eller økonomiske regioner. 89. Kommissionen vil anse sådanne foranstaltninger for at være forenelige med det indre marked efter artikel 107, stk. 3, litra c), i TEUF, forudsat at følgende betingelser er opfyldt: a. Støtten ydes på grundlag af en støtteordning. Undtagen i tilfælde, som er behørigt begrundet af medlemsstaterne, må det maksimale individuelle støttebeløb, der kan ydes pr. virksomhed, i princippet ikke overstige 1 % af det samlede beløb, der er til rådighed for en sådan ordning. b. De støtteberettigede omkostninger omfatter kun omkostninger ved investeringer i materielle og immaterielle aktiver. Omkostninger ved køb af jord kan kun medtages, i det omfang de indgår i en investering med henblik på produktion af varer eller levering af tjenester. Finansielle investeringer er ikke støtteberettigede. c. Medlemsstaterne kan begrænse støtten til investeringer, som støtter bestemte økonomiske områder, der er særlig vigtige for den økonomiske genopretning. En sådan begrænsning skal imidlertid udformes bredt og må ikke føre til en kunstig begrænsning af støtteberettigede investeringer eller af potentielle støttemodtagere, som indebærer, at kun et lille antal virksomheder kan begunstiges. d. Støtteintensiteten må ikke overstige 15 % af de støtteberettigede omkostninger. Dog gælder: i. for investeringer foretaget af små virksomheder (*13) kan støtteintensiteten øges med 20 procentpoint, ii. for investeringer foretaget af andre SMV’er (*14) kan støtteintensiteten øges med 10 procentpoint, og iii. for investeringer i støtteberettigede regioner, der opfylder betingelserne i den generelle gruppefritagelsesforordnings artikel 14, undtagen dens artikel 14, stk. 14, kan støtteintensiteten øges med den støtteintensitet, som er fastsat i det regionalstøttekort, der gælder på det tidspunkt, hvor støtten ydes til den berørte region. e. Den samlede støtte, der ydes efter dette afsnit, må ikke overstige 10 mio. EUR pr. virksomhed nominelt, uanset støtteinstrumentet. I støtteberettigede regioner må den samlede støtte, der ydes efter dette afsnit, pr. virksomhed imidlertid ikke overstige det maksimale støttebeløb, der er beregnet i overensstemmelse med den generelle gruppefritagelsesforordnings artikel 14, undtagen dens artikel 14, stk. 14, og baseret på det gældende regionalstøttekort, forhøjet med 10 mio. EUR nominelt, uanset støtteinstrumentet. f. Støtten kan antage forskellige former, bl.a. ikketilbagebetalingspligtige tilskud, skatterabatter eller -udsættelser, rentetilskud i forbindelse med lån samt garantier. Ved tilbagebetalingspligtige instrumenter kan medlemsstaterne give mulighed for omlægning til tilskud på foruddefinerede betingelser og på grundlag af foruddefinerede kriterier, som er fastlagt i ordningen og anført i de individuelle afgørelser om tildeling. Tilbagebetalingspligtige instrumenter såsom lån og garantier må højst have en varighed på otte år. 90. Ved afvejningen af støttens positive og negative virkninger for konkurrence og samhandel vil Kommissionen lægge særlig vægt på artikel 3 i forordning (EU) 2020/852 (»EU-klassificeringsforordningen«), herunder princippet om ikke at gøre væsentlig skade, eller andre lignende metoder. Kommissionen mener, at investeringer, som gør væsentlig skade på miljømålene (*15), kan antages ikke at have tilstrækkelige positive virkninger til at opveje for deres negative virkninger på konkurrence og samhandel (*16). 91. Støtte efter dette afsnit kan lægges til anmeldelsespligtig regional investeringsstøtte og kumuleres med andre typer støtte på de betingelser, der er anført i disse midlertidige rammebestemmelsers punkt 20. Det samlede støttebeløb må under ingen omstændigheder overstige 100 % af de støtteberettigede omkostninger. Derfor udelukkes kumulering med andre støtteinstrumenter, som giver mulighed for at dække et finansieringsunderskud. 92. Støtte efter dette afsnit må ikke ydes til en virksomhed, som allerede var kriseramt (jf. gruppefritagelsesforordningen (*17)) den 31. december 2019. Dette gælder ikke mikrovirksomheder og små virksomheder (som defineret i bilag I til den generelle gruppefritagelsesforordning), der allerede var kriseramte pr. 31. december 2019, forudsat at de ikke er underlagt konkursbehandling efter de nationale regler, og at de ikke har modtaget redningsstøtte (*18) eller omstruktureringsstøtte (*19). 93. Støtte efter dette afsnit kan ydes indtil 31. december 2022. Støtte til investeringer, der er påbegyndt før den 1. februar 2020, er udelukket. 94. Støtte efter dette afsnit anses for at have tilskyndelsesvirkning, hvis modtageren har indgivet en skriftlig støtteansøgning til den berørte medlemsstat, før arbejdet i forbindelse med investeringen er påbegyndt. 95. Uanset punkt 94 anses støtteforanstaltninger i form af skattefordele for at have tilskyndelsesvirkning, når følgende betingelser er opfyldt: a. Foranstaltningen giver ret til støtte efter objektive kriterier, og uden at medlemsstaten skal tage yderligere stilling dertil, og b. Foranstaltningen er vedtaget og trådt i kraft, før arbejdet i forbindelse med investeringen påbegyndes. 96. Ved investeringsstøtteordninger, hvor der udelukkende ydes støtte i form af garantier eller lån eller tilsvarende tilbagebetalingspligtige instrumenter, må det samlede støttebeløb, uanset punkt 89, litra e), ikke overstige 15 mio. EUR pr. virksomhed nominelt, og støtteintensiteten må, uanset punkt 89, litra d), ikke overstige 30 % af de støtteberettigede omkostninger. I de tilfælde, hvor betingelserne i punkt 89, litra d), nr. i), ii) eller iii), finder anvendelse, kan dette loft forøges i overensstemmelse med disse bestemmelser. Ordninger efter dette punkt skal overholde punkt 25, litra a), punkt 25, litra b), punkt 25a, første og andet punktum, eller punkt 27, litra a), punkt 27, litra b), og punkt 27a, første og andet punktum, alt efter omstændighederne. Kumulering med anden støtte efter dette afsnit er udelukket. Endvidere skal punkt 29, 30 og 31 overholdes. Garantier må ikke overstige: i. 90 % af hovedstolen, hvis tabene bæres proportionalt og på samme betingelser af kreditinstituttet og staten, eller ii. 35 % af hovedstolen, hvis tabene først tilskrives staten og først derefter kreditinstitutterne (dvs. en »first loss«-garanti), og iii. i begge ovennævnte tilfælde, når lånets størrelse efterhånden formindskes, f.eks. fordi lånet begynder at blive tilbagebetalt, skal det garanterede beløb nedsættes proportionalt. 97. Medlemsstaterne kan også overveje at oprette nye eller ændre eksisterende ordninger efter de gældende regler for miljø- eller forskningsprojekter, dvs. miljø- og energiretningslinjerne (*20) eller rammebestemmelserne for støtte til forskning, udvikling og innovation (*21), med henblik på at støtte en bæredygtig genopretning af økonomien. I lyset af målsætningen om at lette en hurtig genopretning af den europæiske økonomi finder Kommissionen, at medlemsstaterne midlertidigt kan overveje at indføre nye ordninger eller ændre eksisterede ordninger, der også kan dække større individuel støtte efter disse retningslinjer, uden at det kræver individuel anmeldelse af foranstaltninger. Kommissionen vil anse sådanne støtteordninger eller ændringer af eksisterende ordninger, hvor de gældende tærskler for individuel anmeldelse er oversteget med op til 50 %, for at være forenelige, forudsat at alle øvrige bestemmelser i de relevante retningslinjer og rammebestemmelser er opfyldt, at Kommissionen træffer afgørelse om godkendelse af foranstaltningen før den 1. januar 2023, og at den pågældende individuelle støtte ydes før den 1. januar 2024. (*13) Som omhandlet i bilag I til den generelle gruppefritagelsesforordning." (*14) Som omhandlet i bilag I til den generelle gruppefritagelsesforordning." (*15) Som omhandlet i artikel 17 i forordning (EU) 2020/852 (EUT L 198 af 22.6.2020, s. 13)." (*16) For foranstaltninger, der er identiske med foranstaltninger i genopretnings- og resiliensplanerne som godkendt af Rådet, anses princippet om ikke at gøre væsentlig skade for at være overholdt, eftersom dette allerede er blevet kontrolleret." (*17) Som defineret i den generelle gruppefritagelsesforordnings artikel 2, nr. 18)." (*18) Alternativt har de, hvis de har modtaget redningsstøtte, tilbagebetalt lånet eller bragt garantien til ophør på tidspunktet for tildelingen af støtte efter denne meddelelse." (*19) Alternativt skal de, hvis de har modtaget omstruktureringsstøtte, ikke længere være underlagt en omstruktureringsplan på tidspunktet for tildelingen af støtte efter denne meddelelse." (*20) Retningslinjer for statsstøtte til miljøbeskyttelse og energi 2014-2020 (EUT C 200 af 28.6.2014, s. 1)." (*21) Rammebestemmelser for statsstøtte til forskning og udvikling og innovation (EUT C 198 af 27.6.2014, s. 1).«"